
E L Ő T E R J E S Z T É S

Sülysáp Város Önkormányzata Képviselő-testületének

2013. november 21-én tartandó munkaterv szerinti ülésére

8. napirendhez

Tárgy: Polgármesteri Hivatal létszámfejlesztése
Tisztelt Képviselő-testület!
2013. január 1-jével felálltak a járási hivatalok, ahová a polgármesteri hivatalok bizonyos feladatai átkerültek. Az átalakítás főként a szociális területet és a lakcímbejegyzési ügyeket érintette, emellett az építésügy került el tőlünk. Az elkerült feladatok összességében kb. 2 státuszhoz kapcsolódó munkát tettek ki, de azt kell mondanom, hogy azóta legalább ugyanennyi feladatot kaptunk újonnan, amint azt alább részletezem majd. 

Polgármester úrral egyeztetve 2012. végén Hivatalunk végül is 3 dolgozót adott át a Nagykátai Járási Hivatalnak egyrészt az átkerülő feladatok jegyében, másrészt strukturális okokból, azzal, hogy januártól 2 státuszt „visszatölthetünk” megfelelő képzettségű kollégákkal. 
Sajnos az időközben a benyújtott tervezetéhez képest a hivatalra nézve végül sokkal rosszabb kondíciókkal elfogadott Költségvetési törvény ezt a tervet áthúzta, és én magam is láttam az önkormányzati költségvetés nehézségeit, így nem is álltam elő ezzel a kérdéssel.
Hogy most mégis bekerül a Képviselő-testület elé ez a javaslat, annak egyik oka, hogy a városi rang miatt némileg magasabb támogatás jut a hivatal működésére, másrészt pedig, hogy a felgyülemlett feladatok miatt sajnos tarthatatlannak érzem a helyzetünket.

Előre véve a feladatok kérdését a többlet két forrásból adódik. Egyrészt a járásokhoz átkerült feladatok egy részénél év végén még bizonytalanság volt, hogy pontosan milyen mértékben kerülnek át. Végül a jogalkotó nem is döntött ebben, hanem a jogszabályokban benne maradt mindkét hivatal azzal, hogy az ügyfél oda megy, ahová gondolja. Ez természetesen azt eredményezi, hogy a sülysápiak a Sülysápi Polgármesteri Hivatalba jönnek, értelemszerűen nem utaznak Nagykátára ugyanazért az ügyintézésért. Ezek főként a népesség-nyilvántartással kapcsolatos ügyek.

A többletfeladatok másik része a 2013. január 1-je óta ellátandó vagy 2014. január 1-jétől várható ténylegesen új feladat, melyek felsorolásszerűen a következők: 
1. Szociális ügyekben már az ügyintézőknek kell beszerezniük bizonyos ellátási igazolásokat, nem kérhetők az ügyfelektől.

2. Nemzeti Eszközkezelőhöz, digitális átálláshoz igazolás kiadása.

3. A HHH státuszt már eljárás keretében, határozattal kell megállapítani.

4. Esélyegyenlőségi munkatársat kellett kiképeznünk házon belül, és folyamatosan keresnek bennünket ebben a témában. Nyomon kell követnünk, hogy az önkormányzat hogyan teljesít ezen a területen.
5. A teljes szociális ellátotti kört egy új nyilvántartási rendszerbe kell felvinni év végéig.

6. 2014-től a szociális temetéssel kapcsolatos teendők.

7. 2014-től rövidül a szociális segély ügyintézési határideje.

8. 2014-től gyarapodnak a feladatköreiben is bővülő családsegítő és gyermekjóléti társulás dokumentációs feladatai.
9. Közfoglalkoztatottak száma nőtt és rövid határidőkre (általában 2 hónapra) kapnak szerződést, így a munkaügyi, munkavédelmi, egészségügyi alkalmassági ügyintézésük, kiválasztásuk, megkeresésük egész évben rendszeres munkát ad két kollégának.

10. A köztisztviselőknél is bevezették a kötelező továbbképzést, ennek nyilvántartása, illetve bővült a humános kolléga feladatai a közszolgálati nyilvántartás vezetésével, személyi anyagokkal kapcsolatosan is.

11. Az iskolák átszervezésével 13 fő új átkerült a Faluszolga Kft.-hez, így az ő munkaügyi dolgaikat is a Hivatal végzi az iskolák helyett.
12. A csatornaépítés jelentős többletfeladatot jelent, mind az ügyintézésben (szakhatósági állásfoglalások stb.), mind pedig a lakossággal való kapcsolattartásban, panaszos ügyek intézésében.

13. Telepengedélyezési eljárás lefolytatása.
14. Építésügyi Szolgáltató Pont üzemeltetése.

15. Tehergépjármű tárolásához hatósági bizonyítvány kiadása. 
16. Mezőgazdasági termelők által üzemeltetett gépjárművek útdíj fizetése alóli mentességről hatósági bizonyítvány kiállítása.
17. Ebösszeírás, ebrendészeti hozzájárulás beszedése.

18. Az étkezési nyilvántartás teljes egészében átkerült az iskoláktól.

19. 2014-től mezei őrszolgálat működtetése, mezőőri járulék beszedése (ennek összegébe bele van tervezve pl. egy bizonyos ügyviteli díj).

20. Havi adatszolgáltatás bevezetése költségvetési területen.

21. polgári védelmi, katasztrófavédelmi feladatok növekedése (rendszeres adatszolgáltatások, helyszíni bejárások).

22. 2014-ben három választás lebonyolítása.
23. Már most látható, hogy 2013-ban kb. 7,5 %-kal több ügyiratunk lesz, mint az előző évben.
Az önkormányzati hivatal működésének támogatása az ún. elismert hivatali létszám alapján történik, a fajlagos támogatási összeg 4 580 000 forint/fő. Ennek alapján az önkormányzatunk részére juttatott támogatás 2013-ban és 2014-ben a következőképp alakul:
	Sülysáp
	2013.
	2014. (változhat)

	Elismert hivatali létszám (lakosságszám-arányosan kalkulált szám)
	17,84 fő
	22,88 fő

	Állami támogatás
	81 707 200 Ft/év
	104 770 134 Ft/év


Megjegyzendő, hogy a központi költségvetés sem az elismert hivatali létszámban, sem pedig az egy főre eső fajlagos összegben nem ellensúlyozta az önkormányzatokra 2013. január 1-je után ráterhelt újabb feladatokat.

Továbbá az elismert hivatali létszámhoz kapcsolódóan muszáj még megjegyeznem azt is, hogy bár bizonyos viszonyítási alapként használhatjuk, nem ad pontos fogódzót a hivatal létszámának meghatározásához, mivel kiszámításának alapja számunkra több szempontból sem ismert. 

Egyrészt nem tudjuk, hogy pontosan milyen ügyköröket számítottak bele: csak olyanokat, amelyek állami feladatokat fednek le (pl. szociális ügyek, anyakönyv stb.) vagy olyanokat is, amelyek inkább önkormányzati feladatokhoz tartoznak (pl. beruházás, pályázati ügyek stb.). (Példaként említeném, hogy önkormányzatunk köteles ún. Építésügyi Szolgáltató Pontot üzemeltetni, azonban ez semmilyen módon nem jelenik meg az elismert hivatali létszámunkban más hasonló méretű, de szolgáltatási pont üzemeltetésére nem kötelezett önkormányzatokéhoz képest.)
Másrészt szintén nem ismert, hogy pl. a polgármesteri hivatalnál elszámolandó képviselői tiszteletdíjak, a polgármester juttatási, illetve más hasonló tételek ebbe a finanszírozási körbe tartoznak-e, vagy azokat saját bevételből kellene fedezni.

Harmadrészt a Költségvetési törvény szövegéből és szelleméből az olvasható ki, hogy az államnak nem áll szándékában 100 %-osan lefedni az ezen a területen jelentkező igényeket, valójában csak az államigazgatási, állam által kötelezően előírt feladatok finanszírozását kívánják biztosítani (pl. pályázatírás, beruházások kezelése stb. nem tartozik ebbe a körbe).
Az elismert hivatali létszám adatánál talán többet segít az éves állami támogatási összeg, hiszen azt már az idei évben is láthattuk, hogy nagyjából az egyes területekre eső támogatások keretéig „nyújtózkodhatunk”, további források nincsenek egy-egy feladatra. Ugyanakkor a feladatfinanszírozás lényege, hogy az egy-egy területre adott állami támogatást ott kell felhasználni.

A Polgármesteri Hivatalban jelenleg 19 köztisztviselő és két hivatalsegéd (Mt. hatálya alá eső) kolléga dolgozik. 
(Csak viszonyításképpen: a 6400 fős Tápiószecsőn 16 köztisztviselő dolgozik, közülük 6 pénzügyes, csakúgy mint nálunk, de mindösszesen 3 intézményük van a hivatalon és az önkormányzaton kívül a mi 6 intézményünkkel szemben, amelyeknek külön bankszámlája, pénztára, költségvetése van.)
A Hivatal költségvetése elsőre nézve jóval meghaladja az állami támogatást, de a valós helyzet az, hogy a korábbi működési mechanizmusnak köszönhetően, amikor minden a polgármesteri hivatalon volt elszámolva, még mindig sok olyan kiadást „cipelünk”, amely nem az önkormányzati hivatal működésének része.
Ezeket a kiadásokat kiszűrve a hivatal 2013. évi működési költsége 92 millió Ft, vagyis 2014-re kb. 12 millió Ft plusz mozgásterünk van.

Mindezeket összefoglalva több területen egészen határvonalon érzem a működésünket, ugyanakkor két olyan kérdés van, ahol már súlyos pénzekkel játszunk, ha nem tudunk mindig megfelelően és időben teljesíteni: ezek a pénzügyi terület és a döntések előkészítése, ledokumentálása (amolyan titkársági-jogi feladatkör). 

E két területet szeretném mindenképpen megerősíteni egy-egy státusszal (kb. 7 millió Ft/év), ehhez kérem a Képviselő-testület szíves támogatását, és a két státusz biztosítását a Polgármesteri Hivatal részére január 1-jétől.
…/2013. (XI. 21.) ÖKT határozati javaslat

Sülysáp Város Önkormányzatának Képviselő-testülete
1./ s Sülysápi Polgármesteri Hivatal statisztikai állományát 2014. január 1-jétől 21 fő köztisztviselő és 2 fő Mt. hatálya alá eső dolgozói létszámban állapítja meg.
2./ felkéri és felhatalmazza a jegyzőt a szükséges intézkedések megtételére.
Határidő: 1./ azonnal; 2./ 2014. január 1., majd 2014. február 15. 
Felelős: jegyző
Sülysáp, 2013. november 14.

Tóth Krisztina s.k.

